
τικών σχεδίων που υπάγονται στο ν. 3908/2011.. 1 

34. Σύσταση θέσεων ιδιωτικού δικαίου στο Γραφείο 

του Διευθύνοντος Συμβούλου της Ανώνυμης Εται¬ 
ρείας με την επωνυμία «Κτηματική Εταιρεία του 
Δημοσίου (ΚΕΔ). 2 


ΠΡΟΕΔΡ ΙΚΑ ΔΙΑΤ ΑΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘ. 33 
Διαδικασία αξιολόγησης και ελέγχου των επενδυτικών 
σχεδίων που υπάγονται στο ν. 3908/2011. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α. Των άρθρων 9 παρ. 4 και 5 περ. γ και 11 παρ. 5 του 
ν. 3908/2011 «Ενίσχυση Ιδιωτικών Επενδύσεων για την 
Οικονομική Ανάπτυξη, την Επιχειρηματικότητα και την 
Περιφερειακή Συνοχή» (Α' 8). 

β. Του άρθρου 90 του «Κώδικα για την Κυβέρνηση 
και Κυβερνητικά Οργανα» που κυρώθηκε με το άρθρο 
πρώτο του π.δ. 63/2005 (Α' 98). 

γ. Του π.δ. 178/2000 «Περί Οργανισμού του Υπουργείου 
Εθνικής Οικονομίας» (Α' 165). 

δ) Του π.δ. 8/2011 «Οργάνωση της Ειδικής Υπηρεσίας 
με τον τίτλο «Επιχειρησιακή Μονάδα Ανάπτυξης» του 
Υπουργείου Οικονομίας, Ανταγωνιστικότητας και Ναυ¬ 
τιλίας με έδρα τη Θεσσαλονίκη» (Α' 16). 

ε) Του ν. 3852/2010 «Νέα Αρχιτεκτονική της Αυτοδιοί¬ 
κησης και της Αποκεντρωμένης Διοίκησης - Πρόγραμμα 
Καλλικράτης» (Α' 87). 

2. Το γεγονός ότι από τις διατάξεις του παρόντος 
διατάγματος προκαλείται ετήσια και εφάπαξ (κατά το 
τρέχον έτος), μη σημαντική, δαπάνη (επιδόματα θέσης 
και προμήθεια εξοπλισμού) σε βάρος των προϋπολογι¬ 
σμών του Υπουργείου Οικονομίας, Ανταγωνιστικότητας 


και Ναυτιλίας και των Περιφερειών, από τη λειτουργία 
των Γ ραφείων Εξυπηρέτησης Επενδυτών, η οποία δεν 
μπορεί να υπολογισθεί, δεδομένου ότι μέρος του εξο¬ 
πλισμού θα καλυφθεί από αποθέματα των αρμοδίων 
υπηρεσιών, θα καλύπτεται δε από τις εγγραφόμενες 
κατ’ έτος πιστώσεις (Κ.Α.Ε. 0215 και 1100) στους εν λόγω 
προϋπολογισμούς. 

3. Την υπ’ αριθμ. 63/2011 Γνωμοδότηση του Συμβουλί¬ 
ου της Επικράτειας, μετά από πρόταση των Υπουργών 
Εσωτερικών, Αποκέντρωσης και Ηλεκτρονικής Διακυ¬ 
βέρνησης, Οικονομικών και Οικονομίας, Ανταγωνιστι¬ 
κότητας και Ναυτιλίας. 

Άρθρο 1 

Σύσταση και λειτουργία Γραφείων 
Εξυπηρέτησης Επενδυτών 

1. Στις υπηρεσίες υποβολής αιτήσεων, σύμφωνα με 
την παράγραφο 1 του άρθρου 11 του νόμου 3908/2011, 
συνιστώνται και λειτουργούν Γ ραφεία Εξυπηρέτησης 
Επενδυτών ως εξής: 

α. Αυτοτελές Γ ραφείο Εξυπηρέτησης Επενδυτών στη 
Γ ενική Διεύθυνση Ιδιωτικών Επενδύσεων του Υπουργείου 
Οικονομίας, Ανταγωνιστικότητας και Ναυτιλίας. 

β. Αυτοτελές Γ ραφείο Εξυπηρέτησης Επενδυτών στη 
Διεύθυνση Εξυπηρέτησης Πολιτών και Επιχειρήσεων της 
Επιχειρησιακής Μονάδας Ανάπτυξης του Υπουργείου 
Οικονομίας, Ανταγωνιστικότητας και Ναυτιλίας. 

γ. Αυτοτελές Γραφείο Εξυπηρέτησης Επενδυτών 
στις Διευθύνσεις Αναπτυξιακού Προγραμματισμού των 
Περιφερειών. Ειδικά, στην Περιφέρεια Νοτίου Αιγαίου, 
συνιστάται και λειτουργεί και στο Νομό Δωδεκανήσου 
Αυτοτελές Γ ραφείο Εξυπηρέτησης Επενδυτών, που υπά¬ 
γεται στη Γ ενική Διεύθυνση Ανάπτυξης. 

2. Η στελέχωση των Γ ραφείων Εξυπηρέτησης Επενδυ¬ 
τών γίνεται με ευθύνη του αρμόδιου για κάθε περίπτωση 
φορέα από υπαλλήλους των υπηρεσιών, στις οποίες 
υπάγονται τα εν λόγω Γραφεία. Απαραίτητο προσόν 
για τα στελέχη των γραφείων αυτών είναι η πολύ καλή 
γνώση χειρισμού ηλεκτρονικού υπολογιστή και κατά 
προτίμηση η κατοχή πτυχίου τριτοβάθμιας εκπαίδευσης 
και η πολύ καλή γνώση της αγγλικής γλώσσας. 

3. Τα Γραφεία Εξυπηρέτησης Επενδυτών είναι αρ¬ 
μόδια: 

α. να παραλαμβάνουν τις αιτήσεις με τα απαιτούμε- 
να δικαιολογητικά για την υπαγωγή των επενδυτικών 
σχεδίων στις διατάξεις του νόμου 3908/2011, 

β. να ενεργούν προέλεγχο πληρότητας του φακέλου 
και να χορηγούν προθεσμία για την τυχόν συμπλήρω¬ 
ση αυτού κατά τα οριζόμενα στην παράγραφο 3 του 
άρθρου 3 του παρόντος, 

γ. να χορηγούν αποδεικτικά παραλαβής με το σχετικό 
αριθμό πρωτοκόλλου. 

δ. να ενημερώνουν τους φορείς των επενδυτικών σχε¬ 
δίων για την πορεία εξέτασης του φακέλου, 

ε. να παραλαμβάνουν αιτήσεις, δικαιολογητικά και 
στοιχεία για τα λοιπά στάδια υλοποίησης των επενδυ¬ 
τικών σχεδίων (ελέγχου, ολοκλήρωσης, εκταμίευσης, 
τήρησης των υποχρεώσεων) που υπάγονται στις δια¬ 
τάξεις του ν. 3908/2011 και των νόμων 3299/2004 (Α-261), 
2601/1998 (Α-81) και 1892/1990 (Α-101). 

στ. να παρέχουν πληροφορίες και διευκρινίσεις για 
τον τρόπο εφαρμογής του επενδυτικού νόμου, σύμφωνα 
με τις εντολές, οδηγίες και εγκυκλίους των αρμοδίων 
υπηρεσιών. 

4. Οποιαδήποτε επικοινωνία μεταξύ των αρμόδιων 
φορέων εφαρμογής των επενδυτικών νόμων και των 
επενδυτικών φορέων πραγματοποιείται μέσω των Γ ρα¬ 
φείων Εξυπηρέτησης Επενδυτών. 

5. Κάθε πληροφορία που αφορά την εφαρμογή του 
επενδυτικού νόμου αναρτάται σε ιστοσελίδα, ο διαδι¬ 
κτυακάς τόπος της οποίας ανακοινώνεται μέσω της 
ιστοσελίδας του Υπουργείου Οικονομίας, Ανταγωνιστι¬ 
κότητας και Ναυτιλίας. 

Οι ανακοινώσεις, προσκλήσεις και οι εν γένει ενημε¬ 
ρωτικές αναρτήσεις των υπηρεσιών στην ιστοσελίδα 
αυτή επέχουν θέση δημοσιεύσεως. 

Άρθρο 2 

Σύστημα Πληροφορικής 

1. Για την υποστήριξη της εφαρμογής του νόμου 
3908/2011 λειτουργεί στο Υπουργείο Οικονομίας, Αντα¬ 
γωνιστικότητας και Ναυτιλίας, Πληροφοριακό Σύστη¬ 
μα Κρατικών Ενισχύσεων - Επενδυτικός Νόμος (ΠΣΚΕ 
- Επ.). 

Η ηλεκτρονική διεύθυνση για την πρόσβαση στο ανω¬ 
τέρω Πληροφοριακό Σύστημα καθορίζεται σύμφωνα με 
την παράγραφο 5 του άρθρου 1 του παρόντος. 

2. Την ευθύνη για την ανάπτυξη, διαχείριση και λει¬ 
τουργία του ΠΣΚΕ - Επ. έχει η Γ ενική Διεύθυνση Ιδιωτι¬ 
κών Επενδύσεων του Υπουργείου Οικονομίας Ανταγω¬ 
νιστικότητας και Ναυτιλίας, η οποία, σε συνεργασία με 
την Μονάδα Οργάνωσης της Διαχείρισης Αναπτυξιακών 
Προγραμμάτων Α.Ε. (ΜΟΔ Α.Ε.), μεριμνά για την διασφά¬ 
λιση της τεχνολογικής αρτιότητας, υποστήριξης και 
συντήρησης του συστήματος και τον συνεχή εκσυγ¬ 
χρονισμό του σύμφωνα με το ισχύον θεσμικό πλαίσιο. 
Η υπηρεσία αυτή έχει επίσης την ευθύνη: 

α. για την διαχείριση των δεδομένων του συστήμα¬ 
τος και τη λήψη κάθε πρόσφορου μέτρου με το οποίο 
εξασφαλίζεται η ακεραιότητα, η εμπιστευτικότητα και 
η ασφάλεια αυτών, 

β. για την έκδοση Οδηγιών λειτουργίας του Πληροφο¬ 
ριακού συστήματος σχετικά με την λειτουργία και την 
ασφάλειά του καθώς και τους όρους και τις διαδικασίες 
πρόσβασης σε αυτό. 


3. Οι επενδυτές που ενδιαφέρονται να υποβάλουν αί¬ 
τηση υπαγωγής επενδυτικού σχεδίου στον Ν. 3908/2011 
εγγράφονται ηλεκτρονικά ως χρήστες του ΠΣΚΕ - Επ., 
μία και μόνη φορά και λαμβάνουν κωδικό πρόσβασης, 
ο οποίος αποστέλλεται στη διεύθυνση ηλεκτρονικού 
ταχυδρομείου, που δηλώνουν κατά την εγγραφή τους 
στο σύστημα. Ο κωδικός αυτός αφορά τον φορέα του 
επενδυτικού σχεδίου ως φυσικό ή νομικό πρόσωπο και 
χρησιμοποιείται για μία ή περισσότερες αιτήσεις υπα¬ 
γωγής εκ μέρους του φορέα και για κάθε επικοινωνία 
αυτού με το ΠΣΚΕ-Επ., ή τις αρμόδιες υπηρεσίες. 

4. Οι επενδυτές υποχρεούνται να καταχωρίζουν στο 
Πληροφοριακό Σύστημα τα αιτήματα και τις λοιπές 
προβλεπόμενες από τον νόμο αναφορές (δηλώσεις, 
γνωστοποιήσεις κ.λπ.), και να υποβάλλουν αυτά ηλε¬ 
κτρονικά στην αρμόδια υπηρεσία. Αιτήσεις που δεν 
έχουν υποβληθεί και ηλεκτρονικά στο ΠΣΚΕ-Επ. δεν 
εξετάζονται. 

5. Οι υπηρεσίες έχουν την ευθύνη ενημέρωσης του 
συστήματος με τα στοιχεία των θεμάτων αρμοδιότητάς 
τους και υποχρεούνται να καταχωρίζουν στο πληροφο¬ 
ριακό σύστημα τα απαραίτητα στοιχεία αξιολογήσεων, 
εγκριτικών αποφάσεων, παρακολούθησης και ελέγχου 
των επενδύσεων και καταβολής των ενισχύσεων εφαρμο¬ 
γής του νόμου και να καταρτίζουν τις διοικητικές πράξεις 
και τους σχετικούς φακέλους, σύμφωνα με τα υποδείγ¬ 
ματα ανάπτυξης του Πληροφοριακού Συστήματος. 

6. Οι αιτήσεις υπαγωγής στον επενδυτικό νόμο λαμ¬ 
βάνουν μοναδιαίο αριθμό στο ΠΣΚΕ -Επ., ο οποίος ανα¬ 
γράφεται υποχρεωτικά επί των σχετικών εντύπων και 
καταχωρίσεων. 

Άρθρο 3 

Υποβολή επενδυτικών σχεδίων - 
Προέλεγχος πληρότητας αιτήσεων. 

1. Υποβολή επενδυτικών σχεδίων. 

α. Οι αιτήσεις υπαγωγής στις διατάξεις του ν. 3908/2011 
των κατά το άρθρο 6 του νόμου αυτού επενδυτικών σχε¬ 
δίων της Γενικής Επιχειρηματικότητας, της Τεχνολογι¬ 
κής Ανάπτυξης και της Περιφερειακής Συνοχής, υποβάλ¬ 
λονται, σύμφωνα με το άρθρο 8 παρ. 1 του ίδιου νόμου, 
τους μήνες Απρίλιο και Οκτώβριο κάθε έτους. 

β. Οι αιτήσεις των μεγάλων επενδυτικών σχεδίων του 
άρθρου 13 παρ. 1 περ. β' του ανωτέρω νόμου υποβάλ¬ 
λονται καθ’ όλη τη διάρκεια του έτους. 

2. Τρόπος υποβολής αιτήσεων 

α. Οι αιτήσεις υποβάλλονται σε ηλεκτρονική και σε 
έντυπη μορφή. Η ηλεκτρονική υποβολή της αίτησης προ¬ 
ηγείται της έντυπης. Η έντυπη μορφή λαμβάνεται υπόψη 
για την εμπρόθεσμη κατάθεση της αίτησης. 

β. Ηλεκτρονική υποβολή: 

Ο φορέας της επένδυσης υποβάλλει στο Πληροφο¬ 
ριακό Σύστημα Κρατικών Ενισχύσεων (ΠΣΚΕ-Επ.) του 
Υπουργείου Οικονομίας Ανταγωνιστικότητας και Ναυ¬ 
τιλίας όλα τα δικαιολογητικά και τεχνοοικονομικά στοι¬ 
χεία, όπως ορίζονται στην προβλεπόμενη απόφαση του 
άρθρου 9 παρ. 3 του νόμου 3908/2011. 

Τα δικαιολογητικά που δεν μπορούν να επισυναφθούν 
ως ηλεκτρονικά αρχεία κειμένου, αρχεία επεξεργασίας 
λογιστικών φύλλων ή σε μορφή αρχείου.ρόί, σαρώνο¬ 
νται ηλεκτρονικά και υποβάλλονται ως αρχεία εικόνας 
( ΪΡ9 ή·9ίΐ)· 

γ/Εντυπη υποβολή: 

Ο νόμιμος εκπρόσωπος του φορέα της επένδυσης ή 
το εξουσιοδοτημένο προς τούτο πρόσωπο καταθέτει 
στο αρμόδιο Γραφείο Εξυπηρέτησης Επενδυτών τον 
επενδυτικό φάκελο με τις εκτυπώσεις από το Πληροφο¬ 
ριακό Σύστημα των δικαιολογητικών και των στοιχείων 
καθώς και των πρωτοτύπων εγγράφων σύμφωνα με 
τα οριζόμενα στην απόφαση του άρθρου 9 παρ. 3 του 
νόμου 3908/2011. Η αίτηση υπαγωγής είναι έγκυρη εφό¬ 
σον κάθε δικαιολογητικό ή στοιχείο που υποβάλλεται 
σε έντυπη μορφή έχει πανομοιότυπα υποβληθεί και σε 
ηλεκτρονική. 

3. Προέλεγχος πληρότητας αιτήσεων. 

α. Οι υπάλληλοι του Γραφείου Εξυπηρέτησης Επεν¬ 
δυτών προβαίνουν σε προέλεγχο της πληρότητας της 
υποβαλλόμενης αίτησης, σύμφωνα με κατάλογο δικαιο- 
λογητικών και στοιχείων που συντάσσεται με βάση την 
απόφαση η οποία προβλέπεται στο άρθρο 9 παρ. 3 του 
νόμου 3908/2011. Αν κατά τον προέλεγχο: 

αα. Διαπιστωθεί πληρότητα, χορηγείται βεβαίωση πα¬ 
ραλαβής με σχετική απόδειξη (αριθμός πρωτοκόλλου). Η 
βεβαίωση αυτή δεν αποτελεί απόδειξη της νομιμότητας 
των υποβληθέντων δικαιολογητικών. 

αβ. Διαπιστωθεί ότι ελλείπουν δικαιολογητικό ή στοι¬ 
χεία, χορηγείται επί αποδείξει αναλυτική κατάσταση 
αυτών με την επισήμανση της υποχρέωσης της υποβο¬ 
λής τους σε ηλεκτρονική μορφή και της προσκόμισής 
τους το αργότερο εντός δέκα ημερών (Άρθρο 9 παρ. 4 
ν.3908/2011). Η προθεσμία αυτή είναι αποκλειστική και 
δύναται να ορίζεται και πέραν της τελευταίας ημερο¬ 
μηνίας υποβολής των αιτήσεων υπαγωγής σύμφωνα με 
την παράγραφο 1 του άρθρου 8 του ν. 3908/2011. 

β. Η μη υποβολή ή η μη προσκόμιση των ελλειπόντων 
δικαιολογητικών και στοιχείων εντός της τασσόμενης 
προθεσμίας επιφέρει την απόρριψη της αιτήσεως με 
αιτιολογημένη απόφαση του προϊσταμένου της κατά 
περίπτωση αρμόδιας Υπηρεσίας του άρθρου 11 παρ. 1 
του ν. 3908/2011), η οποία κοινοποιείται στον ενδιαφε¬ 
ρόμενο. 

Άρθρο 4 

Αξιολόγηση των επενδυτικών σχεδίων 

1. Η αξιολόγηση των επενδυτικών σχεδίων πραγματο¬ 
ποιείται σε δύο στάδια: 

I. Στάδιο ελέγχου νομιμότητας 

α. Με ευθύνη της αρμόδιας κατά περίπτωση Υπηρε¬ 
σίας του άρθρου 11 παρ. 1 του ν. 3908/2011, κάθε επεν¬ 
δυτικό σχέδιο ελέγχεται αν πληροί τις προϋποθέσεις 
της παραγράφου 1 του άρθρου 9 του νόμου 3908/2011. 
Αν διαπιστωθεί ότι συντρέχουν οι προϋποθέσεις αυτές, 
το επενδυτικό σχέδιο αξιολογείται κατά τα οριζόμενα 
στην περίπτωση II. Διαφορετικά εκδίδεται αιτιολογη¬ 
μένη απορριπτική απόφαση του προϊσταμένου της εν 
λόγω Υπηρεσίας, που κοινοποιείται με συστημένη επι¬ 
στολή στον φορέα του επενδυτικού σχεδίου. 

β. Η διαδικασία του προαναφερομένου ελέγχου ολο¬ 
κληρώνεται εντός είκοσι ημερών από την καταληκτική 
ημερομηνία συμπλήρωσης των φακέλων κατά τα οριζό¬ 
μενα στην περίπτωση α'της παραγράφου 3 του άρθρου 
3 του παρόντος. 

II. Στάδιο αξιολόγησης των επενδυτικών σχεδίων 

α. Η αξιολόγηση των επενδυτικών σχεδίων ανατίθε¬ 
ται σε δύο αξιολογητές οι οποίοι επιλέγονται από το 


οικείο Μητρώο με τυχαία ηλεκτρονική επιλογή, μέσω 
του ΠΣΚΕ-Επ. 

β. Για τα επενδυτικά σχέδια Περιφερειακής Συνοχής, 
οι αξιολογητές επιλέγονται από διαφορετικές Περιφέ¬ 
ρειες, αποκλεισμένων όσων είναι εγκατεστημένοι στην 
Περιφέρεια υλοποίησης του επενδυτικού σχεδίου. 

γ. Κατά την ηλεκτρονική ανάθεση τάσσεται στον αξι- 
ολογητή από την αρμόδια υπηρεσία προθεσμία ολοκλή¬ 
ρωσης της αξιολόγησης και αναφέρονται τυχόν σχετι¬ 
κές με την αξιολόγηση παρατηρήσεις που προέκυψαν 
κατά τον έλεγχο νομιμότητας. 

δ. Οι αξιολογητές βαθμολογούν το επενδυτικό σχέδιο 
σύμφωνα με τη βαθμολογική κλίμακα που αντιστοιχεί 
στα επί μέρους κριτήρια της παραγράφου 1 του άρθρου 
10 του νόμου 3908/2011, όπως εξειδικεύονται με την 
απόφαση της παραγράφου 2 του ίδιου άρθρου. 

ε. Οι αξιολογητές καταχωρίζουν την βαθμολογία τους 
σε υπόδειγμα έκθεσης αξιολόγησης του Πληροφοριακού 
Συστήματος. Κατόπιν εκτυπώνουν το συμπληρωμένο 
υπόδειγμα, το υπογράφουν και το αποστέλλουν στην 
αρμόδια υπηρεσία. 

στ. Οι αξιολογητές δύνανται να ζητήσουν από την αρ¬ 
μόδια υπηρεσία έγγραφα και στοιχεία του επενδυτικού 
φακέλου που κρίνουν ως αναγκαία για την αξιολόγηση. 
Τα στοιχεία αυτά υποχρεούνται να τα επιστρέφουν αυ¬ 
τούσια μαζί με την έκθεση αξιολόγησης. 

ζ. Οι αξιολογητές δεν μπορούν να αξιολογούν επεν¬ 
δυτικά σχέδια, αν συμμετέχουν οι ίδιοι ή μέσω νομικού 
προσώπου στο εταιρικό ή μετοχικό κεφάλαιο ή στην 
διοίκηση των φορέων υποβολής τους ή έχουν καταρ¬ 
τίσει ή συμμετάσχει με οποιονδήποτε τρόπο στην κα¬ 
τάρτισή τους. Επίσης, οι αξιολογητές δεν μπορούν να 
αξιολογούν επενδυτικά σχέδια και όταν στο εταιρικό ή 
μετοχικό κεφάλαιο ή στην διοίκηση των προαναφερθει- 
σών επιχειρήσεων συμμετέχει σύζυγος ή ανιών ή κατιών 
συγγενής τους μέχρι δευτέρου βαθμού. 

η. Οι αξιολογητές οφείλουν να ενημερώνουν εγκαί¬ 
ρως την αρμόδια υπηρεσία αν συντρέχει στο πρόσωπό 
τους κώλυμα αξιολόγησης, σύμφωνα με τα αναφερό- 
μενα στην προηγούμενη παράγραφο. Επίσης οφείλουν 
μετά το πέρας της αξιολόγησης του επενδυτικού σχε¬ 
δίου να υποβάλουν στις αρμόδιες υπηρεσίες υπεύθυνη 
δήλωση ότι δεν συνέτρεχε στο πρόσωπό τους κώλυμα 
αξιολόγησης. 

θ. Ο μέσος όρος της βαθμολογίας των δύο αξιολογη- 
τών αποτελεί την βαθμολογία του επενδυτικού σχεδίου. 
Σε περίπτωση απόκλισης της βαθμολογίας μεταξύ των 
δύο αξιολογητών, άνω των 10 ποσοστιαίων μονάδων 
της συνολικής κλίμακας, το επενδυτικό σχέδιο ανατί¬ 
θεται σε τρίτο αξιολογητή που επιλέγεται με τον ίδιο 
τρόπο. Ο μέσος όρος των δύο εγγυτέρων μεταξύ τους 
βαθμολογιών αποτελεί την οριστική βαθμολογία του 
επενδυτικού σχεδίου. Η ίδια διαδικασία ακολουθείται 
αναλόγως και καθόσον αφορά τον προσδιορισμό του 
κόστους του επενδυτικού σχεδίου. 

ι. Η διαδικασία αξιολόγησης των επενδυτικών σχεδίων 
ολοκληρώνεται εντός είκοσι ημερών από την καταλη¬ 
κτική προθεσμία ελέγχου της νομιμότητας. 

2. Αποτελέσματα αξιολόγησης, 
α. Με την ολοκλήρωση της διαδικασίας εξέτασης και 
αξιολόγησης του συνόλου των επενδυτικών σχεδίων 
καταρτίζεται πίνακας κατάταξης κατά φθίνουσα σειρά 
της βαθμολογίας τους. 

β. Οι αρμόδιες υπηρεσίες ανακοινώνουν το πέρας της 
αξιολόγησης στην ιστοσελίδα της παραγράφου 5 του 
άρθρου 1 του παρόντος. 

γ. Οι φορείς των επενδυτικών σχεδίων με χρήση του 
κωδικού τους πληροφορούνται: 

γα. την αναλυτική βαθμολογία που έλαβε το επενδυ¬ 
τικό σχέδιό του. 

γβ. τη θέση του στη σειρά κατάταξης του πίνακα. 

γγ. τον αριθμό των επιλέξιμων επενδυτικών σχεδίων 
με τα οποία εξαντλείται το ποσό της ενίσχυσης. 

δ. την βαθμολογία που έλαβε το τελευταίο από τα 
επιλέξιμα επενδυτικά σχέδια. 

Άρθρο 5 
Ενστάσεις 

1. Κατά της απορριπτικής απόφασης του άρθρου 4 
παρ. 1. περ.Ι του παρόντος επιτρέπεται ένσταση εντός 
αποκλειστικής προθεσμίας δέκα ημερών από την κοι¬ 
νοποίηση της απόφασης. 

2. Με απόφαση των Οργάνων της παραγράφου 4 του 
άρθρου 11 του νόμου 3908/2011 συγκροτείται κατ’ έτος 
από υπαλλήλους της αρμόδιας υπηρεσίας τριμελής 
επιτροπή, με ισάριθμα αναπληρωματικά μέλη, για την 
εξέταση των ενστάσεων της προηγουμένης παραγρά¬ 
φου και την υποβολή σχετικής εισήγησης στα ανωτέρω 
Όργανα, τα οποία αποφαίνονται οριστικά. Η διαδικασία 
αυτή ολοκληρώνεται εντός δέκα πέντε ημερών από την 
ημερομηνία υποβολής της ένστασης. 

3. Από την επομένη που θα αναρτηθεί η ανακοίνωση 
σχετικά με το πέρας της αξιολόγησης, η οποία προ- 
βλέπεται στο άρθρο 4 παρ. 2 του παρόντος, αρχίζει 
αποκλειστική προθεσμία 10 ημερών για την τυχόν υπο¬ 
βολή ενστάσεων. 

4. Οι ενστάσεις της προηγουμένης παραγράφου εξε¬ 
τάζονται με την διαδικασία της παραγράφου 1 περίπτω¬ 
ση II του άρθρου 4 του παρόντος. Η διαδικασία εξέτασής 
τους ολοκληρώνεται εντός 15 ημερών από την λήξη της 
προθεσμίας υποβολής τους. Από τη διαδικασία αυτή 
αποκλείονται οι αξιολογητές που είχαν εξετάσει το 
σχέδιο στο οποίο αναφέρεται η ένσταση. 

5. Οι ενστάσεις υποβάλλονται ηλεκτρονικά και, αν 
συνοδεύονται από δικαιολογητικά, υποβάλλονται και 
σε έντυπη μορφή, εντός της προβλεπόμενης στις πα¬ 
ραγράφους 1 και 3 του παρόντος προθεσμίας. 

Άρθρο 6 

Επιλογή ενισχυόμενων επενδυτικών σχεδίων - 
Έκδοση αποφάσεων υπαγωγής 

1. Πίνακας κατάταξης 

Με την ολοκλήρωση της διαδικασίας των ενστάσεων 
συντάσσεται οριστικός πίνακας, στον οποίο κατατάσσο¬ 
νται κατά φθίνουσα βαθμολογική σειρά τα επενδυτικά 
σχέδια που αξιολογήθηκαν. 

Με βάση τη σειρά κατάταξης τα επενδυτικά σχέδια 
επιλέγονται προς υπαγωγή στις διατάξεις του νόμου 
μέχρις εξαντλήσεως του ποσού της αντίστοιχης ενί¬ 
σχυσης. 

Σε περίπτωση ισοβαθμίας προτάσσονται κατά σειρά 
μεταξύ των ισοβαθμησάντων, όσα έλαβαν υψηλότερη 
βαθμολογία στα περισσότερα επί μέρους κριτήρια του 
άρθρου 10 ν. 3908/2011. 

2. Έκδοση αποφάσεων υπαγωγής 

α. Για τα επενδυτικά σχέδια που επιλέγονται εκδίδο- 
νται ατομικές αποφάσεις υπαγωγής από τα Όργανα, τα 


οποία προβλέπονται στην παράγραφο 4 του άρθρου 11 
του ν. 3908/2011. Τα ίδια Όργανα είναι αρμόδια για την 
έκδοση των αποφάσεων τροποποίησης της απόφασης 
υπαγωγής, ολοκλήρωσης και πιστοποίησης της έναρξης 
της παραγωγικής λειτουργίας της επένδυσης, ανάκλη¬ 
σης της απόφασης υπαγωγής και επιστροφής των κα- 
ταβληθεισών ενισχύσεων ή παρακράτησης ή απώλειας 
του δικαιώματος χρήσης αυτών. 

β. Για τα μη επιλεγόμενα επενδυτικά σχέδια εκδί- 
δονται ατομικές αιτιολογημένες απορριπτικές αποφά¬ 
σεις, οι οποίες κοινοποιούνται με συστημένες επιστολές 
στους ενδιαφερομένους. 

3. Περιεχόμενο αποφάσεων υπαγωγής 

Στην απόφαση υπαγωγής περιλαμβάνονται ιδίως: 

α. Τα στοιχεία του φορέα του επενδυτικού σχεδίου. 

β. Το αντικείμενο της επένδυσης. 

γ. Τα στοιχεία για το κόστος του επενδυτικού σχεδί¬ 
ου, το είδος της ενίσχυσης, το ποσοστό, το ποσό και ο 
τρόπος καταβολής της ενίσχυσης και το εγκρινόμενο 
χρηματοδοτικό σχήμα. 

δ. Οι υποχρεώσεις του φορέα του επενδυτικού σχεδί¬ 
ου που απορρέουν από το νόμο και το λοιπό κανονιστικό 
πλαίσιο και ο χρόνος τήρησης αυτών. 

ε. Οι όροι υπαγωγής που σχετίζονται με το είδος του 
επενδυτικού σχεδίου. 

στ. Η υποχρέωση ανάρτησης πινακίδας, που θα πλη¬ 
ροφορεί με εμφανή τρόπο, ότι «η επένδυση συγχρημα- 
τοδοτείται από τον επενδυτικό νόμο (3908/2011)». 

4. Δημοσίευση των αποφάσεων υπαγωγής. 

Περίληψη των αποφάσεων υπαγωγής, που περιέχει 

τα στοιχεία του φορέα της επένδυσης, το αντικείμενο, 
το κόστος της επένδυσης, το είδος, το ποσοστό και 
το ποσό των ενισχύσεων, καθώς και τον αριθμό των 
δημιουργούμενων θέσεων εργασίας, δημοσιεύεται στην 
Εφημερίδα της Κυβερνήσεως και αναρτάται στο δια¬ 
δίκτυο, σύμφωνα με τα οριζόμενα στο νόμο 3861/2010 
(Α'112). Επίσης, στην Εφημερίδα της Κυβερνήσεως δημο¬ 
σιεύεται περίληψη των απορριπτικών αποφάσεων. 

Άρθρο 7 

Μητρώο αξιολογητών 

1. Γ ια την εξυπηρέτηση των αναγκών αξιολόγησης των 
επενδυτικών σχεδίων και της εξέτασης των ενστάσεων 
κατά τα άρθρα 4 παρ. 1 περίπτωση II και 5 παρ. 3 και 4 
του παρόντος συνιστάται Εθνικό Μητρώο Πιστοποιημέ¬ 
νων Αξιολογητών (ΕΜΠΑ). Στο Μητρώο αυτό εγγράφο- 
νται μετά από αίτησή τους φυσικά πρόσωπα κατά την 
διαδικασία των επόμενων παραγράφων. Οι αξιολογη- 
τές πρέπει να έχουν πτυχίο Α.Ε.Ι. ή Α.Τ.Ε.Ι. και σχετική 
εμπειρία στην αξιολόγηση επενδυτικών σχεδίων. Γ ια 
την εγγραφή τους στο Μητρώο η Γ ενική Διεύθυνση Ιδι¬ 
ωτικών Επενδύσεων καλεί με δημόσια πρόσκληση τους 
ενδιαφερομένους να υποβάλλουν σχετική αίτηση. Στην 
πρόσκληση εκδήλωσης ενδιαφέροντος εξειδικεύονται 
τα προαναφερόμενα προσόντα των ενδιαφερομένων 
και ο τρόπος τεκμηρίωσης αυτών. 

2. Δεν μπορούν να εγγραφούν στο Μητρώο Αξιολο- 
γητών όσοι έχουν εγγράφει στο Μητρώο Ελεγκτών του 
άρθρου 11 του παρόντος. 

3. Με απόφαση του Γ ενικού Γ ραμματέα Επενδύσεων 
και Ανάπτυξης του Υπουργείου Οικονομίας, Ανταγωνι¬ 
στικότητας και Ναυτιλίας συγκροτείται, από υπαλλή¬ 
λους του εν λόγω Υπουργείου και των εποπτευομένων 

απ’ αυτό φορέων, τριμελής Επιτροπή, η οποία αξιολογεί 
τις αιτήσεις των ενδιαφερομένων, κρίνει αν και σε ποιο 
βαθμό έχουν τα προσόντα που απαιτούνται για την αξι¬ 
ολόγηση των επενδυτικών σχεδίων τα οποία υπάγονται 
στις ενισχύσεις του Ν. 3908/2011 και εισηγείται σχετικά 
στον Υπουργό, με απόφαση του οποίου εγγράφονται 
στο Μητρώο. 

4. Όσοι από τους ενδιαφερομένους δεν κατέχουν ήδη 
θέση δημοσίου υπαλλήλου καλούνται, πριν την ανάληψη 
των καθηκόντων τους, να δώσουν αρμοδίως τον παρα¬ 
κάτω όρκο ή διαβεβαίωση: «Ορκίζομαι (ή διαβεβαιώνω) 
ότι θα εκτελώ τα καθήκοντά μου σύμφωνα με τον νόμο 
και θα φέρω σε πέρας το έργο που μου ανατίθεται 
ευσυνείδητα, αδέκαστα και απροσωπόληπτα». Μετά την 
ορκωμοσία ή διαβεβαίωση οι ενδιαφερόμενοι υπογρά¬ 
φουν σχετικό πρακτικό. Η εγγραφή στο Μητρώο δεν 
δημιουργεί εργασιακή σχέση με το δημόσιο. 

5. Η Γενική Διεύθυνση Ιδιωτικών Επενδύσεων χορηγεί 
σε κάθε αξιολογητή ηλεκτρονικό λογαριασμό χρήστη 
(ηλεκτρονική ταυτότητα). Ο αξιολογητής συμμετέχει 
στην διαδικασία αξιολόγησης των επενδυτικών σχεδίων 
ή της εξέτασης των ενστάσεων αποκλειστικά με την 
ταυτότητά του αυτή και με κανένα άλλο προσδιοριστικό 
του προσώπου του στοιχείο. 

6. Η Γ ενική Διεύθυνση Ιδιωτικών Επενδύσεων μεριμνά 
για την κατάρτιση των αξιολογητών και την περιοδική 
πιστοποίηση των δεξιοτήτων τους. Με απόφαση του 
Υπουργού Οικονομίας, Ανταγωνιστικότητας και Ναυτι¬ 
λίας διαγράφονται, ύστερα από εισήγησή της, από το 
Μητρώο οι αξιολογητές που δεν φέρουν σε πέρας το 
έργο τους εμπροθέσμως ή εκπληρούν πλημμελώς τα 
καθήκοντά τους. 

7. Για την εξειδίκευση των υποχρεώσεων που οφεί¬ 
λουν να τηρούν οι αξιολογητές κατά την εκτέλεση των 
καθηκόντων τους και των συνεπειών που επιφέρει η μη 
συμμόρφωσή τους σε αυτές εκδίδεται Οδηγός Δεοντο¬ 
λογίας Αξιολογητών από τη Γ ενική Γ ραμματεία Επενδύ¬ 
σεων και Ανάπτυξης, ο οποίος αναρτάται στο διαδίκτυο 
στην ιστοσελίδα της παραγράφου 5 του άρθρου 1. 

8. Για την αντικειμενική και ισότιμη αξιολόγηση των 
επενδυτικών σχεδίων εκδίδεται Οδηγός Αξιολόγη¬ 
σης Επενδυτικών Σχεδίων από τη Γενική Γραμματεία 
Επενδύσεων και Ανάπτυξης, ο οποίος περιλαμβάνει τις 
μεθόδους αξιολόγησης, τα πρότυπα κόστη ανά είδος 
επενδυτικού σχεδίου και κάθε άλλη λεπτομέρεια για την 
ορθή εκτέλεση του έργου της αξιολόγησης και την ίση 
μεταχείριση των φορέων των επενδυτικών σχεδίων. Ο 
Οδηγός αναρτάται στο διαδίκτυο στην ιστοσελίδα της 
παραγράφου 5 του άρθρου 1. 

9. Κατά την διαδικασία αξιολόγησης απαγορεύεται 
οποιαδήποτε επικοινωνία του αξιολογητή με άλλους 
αξιολογητές, με τον φορέα του επενδυτικού σχεδίου 
ή με υπαλλήλους της αρμόδιας υπηρεσίας. Η κατά πε¬ 
ρίπτωση αρμόδια υπηρεσία μεριμνά ώστε τυχόν ερω¬ 
τήματα και διευκρινίσεις που αναφύονται εκ μέρους 
των αξιολογητών κατά την διαδικασία αξιολόγησης να 
εγγράφονται και να απαντώνται μόνο με ηλεκτρονικό 
τρόπο και μόνο με την χρήση των μοναδιαίων ηλεκτρο¬ 
νικών ταυτοτήτων που διαθέτουν όσοι έχουν πρόσβαση 
κατά την διαδικασία αξιολόγησης στο Πληροφοριακό 
Σύστημα του άρθρου 2 του παρόντος. Η παράβαση της 
απαγόρευσης του άρθρου αυτού επιφέρει την αυτοδί¬ 
καιη διαγραφή του αξιολογητή από το Μητρώο. 


Άρθρο 8 

Υλοποίηση επενδυτικών σχεδίων 

1. Προθεσμία ολοκλήρωσης 

Στην απόφαση υπαγωγής του επενδυτικού σχεδίου 
στις διατάξεις του νόμου 3908/2011 ορίζεται προθεσμία 
για την ολοκλήρωσή του, η διάρκεια της οποίας συναρ- 
τάται με το κόστος του, το αντικείμενό του και από 
ειδικά χαρακτηριστικά που μπορούν να επηρεάσουν 
τη διάρκεια του χρόνου υλοποίησης και δεν μπορεί να 
υπερβαίνει τα τρία έτη. 

2. Παράταση της προθεσμίας ολοκλήρωσης του επεν¬ 
δυτικού σχεδίου 

α. Η προβλεπόμενη στην απόφαση υπαγωγής προ¬ 
θεσμία ολοκλήρωσης του επενδυτικού σχεδίου μπορεί 
να παρατείνεται μέχρι δύο κατ’ ανώτατο όριο έτη και 
μπορεί να χορηγείται εφ’ άπαξ ή τμηματικά, υπό τις 
εξής προϋποθέσεις: 

αα. η υποβολή του σχετικού αιτήματος γίνεται το αρ¬ 
γότερο εντός αποκλειστικής προθεσμίας έξι μηνών από 
τη λήξη της προθεσμίας ολοκλήρωσης που καθορίστηκε 
στην απόφαση υπαγωγής, και 

αβ. έχει πραγματοποιηθεί κατά πενήντα τοις εκατό 
(50%) το επενδυτικό σχέδιο που εγκρίθηκε. 

β. Αν διακοπούν ή καθυστερήσουν οι εργασίες για λό¬ 
γους ανωτέρας βίας ο φορέας του επενδυτικού σχεδίου 
έχει υποχρέωση να το αναγγείλει. 

Με αίτηση του φορέα της επένδυσης η προθεσμία 
ολοκλήρωσής της μπορεί να παρατείνεται για χρονικό 
διάστημα ίσο με εκείνο της διακοπής ή της καθυστέ¬ 
ρησης. 

Η αίτηση υποβάλλεται εντός της προθεσμίας που κα¬ 
θορίστηκε είτε με την απόφαση υπαγωγής, χωρίς στην 
περίπτωση αυτή να απαιτείται να έχει πραγματοποιηθεί 
κατά πενήντα τοις εκατό (50%) το εγκριθέν επενδυτικό 
σχέδιο, είτε με την απόφαση χορήγησης παράτασης 
σύμφωνα με την περίπτωση α' του παρόντος. 

3. Τροποποίηση της απόφασης υπαγωγής 

α. Οι αποφάσεις υπαγωγής των επενδυτικών σχεδίων 
μπορούν, μετά από αίτηση των φορέων τους, να τρο¬ 
ποποιούνται με αιτιολογημένη απόφαση των αρμόδιων 
κατά περίπτωση Οργάνων, υπό την προϋπόθεση ότι δεν 
διαφοροποιείται προς τα άνω το ενισχυόμενο κόστος 
που εγκρίθηκε αρχικά. Περίληψη των εν λόγω αποφάσε¬ 
ων δημοσιεύεται στην Εφημερίδα της Κυβερνήσεως. 

β. Αίτηση για τροποποίηση όρων απόφασης, που έχει 
απορριφθεί, δεν επανεξετάζεται. 

Άρθρο 9 

Ολοκλήρωση του επενδυτικού σχεδίου και έναρξη 
της παραγωγικής λειτουργίας της επένδυσης. 

1. Ολοκλήρωση του επενδυτικού σχεδίου 

α. Το επενδυτικό σχέδιο ολοκληρώνεται εντός της 
ορισθείσας προθεσμίας με την υλοποίηση του φυσικού 
και οικονομικού αντικειμένου. 

Γ ια τον σκοπό αυτό ελέγχεται η πραγματοποίηση των 
επί μέρους δαπανών κατά τα οριζόμενα στην απόφαση 
υπαγωγής ή σε τυχόν τροποποίησή της και η εξόφληση 
των σχετικών τιμολογίων, η τήρηση των λοιπών οικο¬ 
νομικών υποχρεώσεων, όπως η αύξηση του μετοχικού 
κεφαλαίου, καθώς και οι απαραίτητες εγγραφές στα 
βιβλία της επιχείρησης. 

β. Η ολοκλήρωση του επενδυτικού σχεδίου δύναται να 
πιστοποιηθεί και σε περίπτωση διαφοροποιήσεων από 

το αρχικά εγκεκριμένο φυσικό και οικονομικό αντικείμε¬ 
νο, εφόσον αυτές δεν συνιστούν ουσιώδεις αποκλίσεις 
από τους όρους υπαγωγής. Δεν παρέχεται ενίσχυση επί 
του ποσού που αντιστοιχεί σε αύξηση του εγκεκριμένου 
κόστους του επενδυτικού σχεδίου. 

2. Έναρξη της παραγωγικής λειτουργίας της επέν¬ 
δυσης 

Για την έναρξη της παραγωγικής λειτουργίας απαιτεί¬ 
ται να τεκμηριώνεται η λειτουργία της μονάδας, ιδίως 
με την πώληση προϊόντων ή υπηρεσιών. 

3. Πιστοποίηση ολοκλήρωσης της επένδυσης και έναρ¬ 
ξης της παραγωγικής λειτουργίας της 

α. Η ολοκλήρωση και η έναρξη της παραγωγικής λει¬ 
τουργίας της επένδυσης πιστοποιείται ταυτόχρονα, 
μετά από επιτόπιο έλεγχο των αρμοδίων ελεγκτικών 
οργάνων. Για τα επενδυτικά σχέδια παραγωγής ηλε¬ 
κτρισμού από την ηλιακή ενέργεια (άρθρου 3 παρ. 1 
περ. β υποπερ. νι του ν.3299/2004), συνολικής ισχύος 
μέχρι 150 Κνν, δεν απαιτείται επιτόπιος έλεγχος. Γ ια την 
πιστοποίηση εκδίδεται απόφαση του αρμοδίου οργά¬ 
νου που προβλέπεται στην παρ. 4 του άρθρου 11 του 
ν.3908/2011 εντός μηνός από την υποβολή της έκθεσης 
ελέγχου. Περίληψη της απόφασης αυτής δημοσιεύεται 
στην Εφημερίδα της Κυβερνήσεως. 

β. Η πιστοποίηση της ολοκλήρωσης και της έναρξης 
παραγωγικής λειτουργίας της επένδυσης γίνεται μετά 
από αίτηση του επενδυτή, η οποία κατατίθεται στην 
αρμόδια υπηρεσία μαζί με τα δικαιολογητικά που ορί¬ 
ζονται στην προβλεπόμενη από την παράγραφο 6 του 
άρθρου 11 του νόμου 3908/2011 απόφαση, το αργότερο 
εντός έξι μηνών από τη λήξη της προθεσμίας ολοκλή¬ 
ρωσης της επένδυσης. 

γ. Μετά την πάροδο της παραπάνω εξάμηνης προθε¬ 
σμίας, χωρίς να υποβληθεί αίτηση για την πιστοποίηση, 
που να συνοδεύεται από τα απαιτούμενα δικαιολογη- 
τικά, η επένδυση θεωρείται ως μη ολοκληρωθείσα και 
εφαρμόζονται οι προβλεπόμενες στις περ. β) και γ) της 
παρ. 3 του άρθρου 14 του ν.3908/2011 κυρώσεις. 

Άρθρο 10 

Έλεγχος επενδυτικών σχεδίων 

1. Τα επενδυτικά σχέδια που υπάγονται στους επεν¬ 
δυτικούς νόμους ελέγχονται τόσο κατά την διαδικασία 
υλοποίησής τους όσο και κατά την διάρκεια της παρα¬ 
γωγικής λειτουργίας της επένδυσης. 

2. Σκοπός των ελέγχων είναι η διαπίστωση της συμ¬ 
μόρφωσης ή μη του φορέα του επενδυτικού σχεδίου 
προς τις διατάξεις του νόμου και της ορθής εκπλήρω¬ 
σης εκ μέρους του των προϋποθέσεων και των όρων 
της απόφασης υπαγωγής. 

3. Για την εκπλήρωση του σκοπού αυτού έλεγχος 
μπορεί να ενεργείται οποτεδήποτε. Τακτικός έλεγχος 
ενεργείται μετά από αίτηση του φορέα του επενδυτικού 
σχεδίου συνοδευόμενη από τα αναγκαία δικαιολογητικά, 
προκειμένου να πιστοποιηθεί είτε ότι έχει υλοποιηθεί η 
επένδυση κατά 50%, είτε ότι έχει ολοκληρωθεί και έχει 
αρχίσει η παραγωγική λειτουργία της. Στην περίπτωση 
αυτή το Όργανο Ελέγχου συγκροτείται εντός μηνός από 
την ημερομηνία υποβολής της αίτησης. Όταν η αίτη¬ 
ση περιλαμβάνει και αίτημα για καταβολή ενίσχυσης, 
εφαρμόζονται οι διατάξεις του άρθρου 9, παρ.3 περ. 
α'του παρόντος ως προς τον επιτόπιο έλεγχο. 


4. Τα Όργανα Ελέγχου ορίζονται με απόφαση της 
Οργάνων της παραγράφου 4 του άρθρου 11 του νό¬ 
μου 3908/2011 και απαρτίζονται από δύο τουλάχιστον 
ελεγκτές από το Μητρώο του άρθρου 11 του παρό¬ 
ντος κατόπιν τυχαίας ηλεκτρονικής επιλογής μέσω του 
ΠΣΚΕ-Επ. 

5. Γ ια να εξασφαλισθεί η αποτελεσματικότητα και 
η εν γένει ορθή διενέργεια του ελέγχου, τα ονόματα 
των ελεγκτών αντλούνται από το οικείο Μητρώο επί τη 
βάσει των καταχωρισμένων σε αυτό γνώσεων, εμπειρίας 
και υπηρεσιακής καταστάσεώς τους. Ένα τουλάχιστον 
από τα μέλη του Οργάνου Ελέγχου είναι υποχρεωτικά 
υπάλληλος της αρμόδιας υπηρεσίας. 

6. Οι ελεγκτές οφείλουν να μην αποδεχθούν τον ορι¬ 
σμό τους ως μέλη του Οργάνου Ελέγχου αν πρόκειται 
να ενεργήσουν έλεγχο: 

α. είτε σε επενδυτικό φορέα, του οποίου έχουν κατά 
το παρελθόν ελέγξει άλλα σχέδια, είτε σε επενδυτικά 
σχέδια, στων οποίων την κατάρτιση έχουν με οποιον- 
δήποτε τρόπο συμμετάσχει. 

β. σε επενδυτικό φορέα στου οποίου το εταιρικό ή 
μετοχικό κεφάλαιο ή στην διοίκησή του συμμετέχουν οι 
ίδιοι ή σύζυγος ή ανιών ή κατιών συγγενής τους μέχρι 
δευτέρου βαθμού. Η εν λόγω συμμετοχή αποτελεί κώ¬ 
λυμα και όταν γίνεται μέσω νομικού προσώπου. 

7. Καθένα από τα μέλη του Οργάνου Ελέγχου ασκεί το 
ελεγκτικό έργο που του ανατέθηκε. Μετά το πέρας του 
ελέγχου συντάσσεται έκθεση, σύμφωνα με τον Οδηγό 
Ελέγχου Επενδύσεων της παραγράφου 3 του άρθρου 
11 του παρόντος. Η έκθεση αυτή περιλαμβάνει τα απο¬ 
τελέσματα του ελέγχου, υπογράφεται από τα μέλη του 
Οργάνου και υποβάλλεται αμέσως στην αρμόδια υπη¬ 
ρεσία ηλεκτρονικά και σε έντυπη μορφή. 

8. Ο τακτικός έλεγχος ολοκληρώνεται με την υποβολή 
της έκθεσης εντός προθεσμίας τριών μηνών από τον 
ορισμό του Οργάνου Ελέγχου. 

9. Έκτακτος έλεγχος μπορεί να ενεργείται οποτεδή¬ 
ποτε με απόφαση του αρμοδίου οργάνου για τις επεν¬ 
δύσεις που έχουν υπαχθεί στις διατάξεις του νόμου 
3908/2011 ή προγενέστερων επενδυτικών νόμων. 

Άρθρο 11 

Μητρώο ελεγκτών 

1. Γ ια την εξυπηρέτηση των αναγκών παρακολούθη¬ 
σης και ελέγχου των επενδυτικών σχεδίων συνιστάται 
Εθνικό Μητρώο Πιστοποιημένων Ελεγκτών (ΕΜΠΕ). Στο 
Μητρώο αυτό εγγράφονται κατά την διαδικασία των 
επόμενων παραγράφων φυσικά πρόσωπα τα οποία πρέ¬ 
πει να έχουν πτυχίο Α.Ε.Ι. ή Α.Τ.Ε.Ι. και σχετική εμπειρία 
στον έλεγχο υλοποίησης επενδυτικών σχεδίων. Γ ια την 
εγγραφή τους στο Μητρώο η Γενική Διεύθυνση Ιδιω¬ 
τικών Επενδύσεων καλεί με δημόσια πρόσκληση τους 
ενδιαφερομένους να υποβάλουν σχετική αίτηση. Στην 
πρόσκληση εκδήλωσης ενδιαφέροντος εξειδικεύονται 
τα προαναφερόμενα προσόντα των ενδιαφερομένων 
και ο τρόπος τεκμηρίωσης αυτών. 

2. Δεν μπορούν να εγγραφούν στο Μητρώο όσοι έχουν 
εγγράφει στο Μητρώο Αξιολογητών του άρθρου 7 του 
παρόντος. 

3. Οι διατάξεις των παραγράφων 3 έως 8 του άρθρου 
7 του παρόντος εφαρμόζονται αναλόγως και για τους 
ελεγκτές και οι αντίστοιχοι Οδηγοί που προβλέπονται 
στις παραγράφους 7 και 8 ονομάζονται «Οδηγός Δε- 



ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


2029 


οντολογίας Ελεγκτών» και «Οδηγός Ελέγχου Επενδύ¬ 
σεων». 

4. Η έναρξη λειτουργίας του Μητρώου Ελεγκτών γίνε¬ 
ται με διαπιστωτική απόφαση του Γενικού Γραμματέα 
Επενδύσεων και Ανάπτυξης, που αναρτάται στην ιστο¬ 
σελίδα της παρ. 5 του άρθρου 1 του παρόντος. 

Άρθρο 12 
Τελικές διατάξεις 

Οι προθεσμίες των άρθρων 4 παρ.1 περ.Ι (β) και περ. 
ΙΙ(ι), 5 παρ.2 και 4 και 10 παρ. 8 του παρόντος που ανα- 
φέρονται στην διαδικασία αξιολόγησης και ελέγχου 
των επενδυτικών σχεδίων δεν ισχύουν για τα μεγάλα 
επενδυτικά σχέδια του άρθρου 13 παρ. 1 περ. β' του 
Ν. 3908/2011. 

Άρθρο 13 

Η ισχύς του παρόντος Προεδρικού Διατάγματος αρ¬ 
χίζει από τη δημοσίευσή του στην Εφημερίδα της Κυ- 
βερνήσεως. 

Στον Υπουργό Οικονομίας, Ανταγωνιστικότητας και 
Ναυτιλίας αναθέτουμε τη δημοσίευση και την εκτέλεση 
του παρόντος διατάγματος. 

Αθήνα, 13 Απριλίου 2011 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ, ΑΠΟΚΕΝΤΡΩΣΗΣ 

ΚΑΙ ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ ΟΙΚΟΝΟΜΙΚΩΝ 

ΙΩΑΝΝΗΣ ΡΑΓΚΟΥΣΗΣ ΓΕΩΡΓΙΟΣ ΠΑΠΑΚΩΝΣΤΑΝΤΙΝΟΥ 

ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ 

ΚΑΙ ΝΑΥΤΙΛΙΑΣ 

ΜΙΧΑΗΛ ΧΡΥΣΟΧΟΪΔΗΣ 
-♦- 

( 2 ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 34 
Σύσταση θέσεων ιδιωτικού δικαίου στο Γραφείο του 
Διευθύνοντος Συμβούλου της Ανώνυμης Εταιρείας 
με την επωνυμία «Κτηματική Εταιρεία του Δημοσίου 
(ΚΕΔ). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α. Του άρθρου 22 του ν. 2190/1994 «Σύσταση ανε¬ 
ξάρτητης αρχής για την επιλογή προσωπικού και 
ρύθμιση θεμάτων διοίκησης» (ΦΕΚ Α' 28), όπως η παρ. 1 
συμπληρώθηκε με την παρ. 3 του άρθρου 26 του 
ν. 2738/1999 (ΦΕΚ Α' 180), 


β. του ν. 973/1979 (ΦΕΚ Α' 226) «Περί συστάσεως Κτη¬ 
ματικής Εταιρείας του Δημοσίου», όπως ισχύει, 

γ. του άρθρου 90 του κώδικα νομοθεσίας για την 
Κυβέρνηση και τα κυβερνητικά όργανα, που κυρώθηκε 
με τις διατάξεις του άρθρου πρώτου του Π.Δ. 63/2005 
«Κωδικοποίηση της νομοθεσίας για την Κυβέρνηση και 
τα κυβερνητικά όργανα» (ΦΕΚ Α' 98), 

2. Το γεγονός ότι από τις διατάξεις του παρόντος 
διατάγματος προκαλείται ετήσια δαπάνη ανώτατου 
ύψους 48.000 ευρώ κατά συνιστώμενη θέση η οποία 
θα καλυφθεί από τις πιστώσεις του προϋπολογισμού 
της ΚΕΔ. 

3. Την υπ’ αριθμ. Δ 47/2011 γνωμοδότηση του Συμβου¬ 
λίου της Επικράτειας μετά από πρόταση του Υπουργού 
Οικονομικών, αποφασίζουμε: 

Άρθρο 1 

Στο γραφείο του Διευθύνοντος Συμβούλου της Ανώνυ¬ 
μης Εταιρείας με την επωνυμία «ΚΤΗΜΑΤΙΚΗ ΕΤΑΙΡΕΙΑ 
ΤΟΥ ΔΗΜΟΣΙΟΥ» (ΚΕΔ) συνιστώνται τρεις (3) θέσεις 
με σύμβαση εργασίας ιδιωτικού δικαίου για την υπο¬ 
στήριξη του έργου του Διευθύνοντος Συμβούλου της 
εταιρείας. 

Άρθρο 2 

Η πρόσληψη στις θέσεις του προηγούμενου άρθρου 
γίνεται από τον Διευθύνοντα Σύμβουλο της ΚΕΔ χωρίς 
οποιαδήποτε διαδικασία, σύμφωνα με τις διατάξεις του 
άρθρου 22 του ν. 2190/1994, όπως ισχύει. Οι αποδοχές 
του προσλαμβανόμενου προσωπικού θα καθορίζονται 
με πράξη του Διευθύνοντος Συμβούλου στα πλαίσια πά¬ 
ντοτε της μισθολογικής πολιτικής του δημόσιου τομέα. 
Το προσλαμβανόμενο προσωπικό αποχωρεί αυτοδικαί¬ 
ως ταυτόχρονα με την αποχώρηση για οποιονδήποτε 
λόγο του Διευθύνοντος Συμβούλου της ΚΕΔ χωρίς άλλη 
διαδικασία. Η παροχή υπηρεσίας στις θέσεις αυτές δε 
γεννά οιοδήποτε δικαίωμα αποζημίωσης ή άλλη αξίωση, 
ούτε προνόμιο ή προτίμηση. 

Άρθρο 3 

Το διάταγμα αυτό ισχύει από τη δημοσίευσή του στην 
Εφημερίδα της Κυβερνήσεως. 

Στον Υπουργό Οικονομικών αναθέτουμε τη δημοσίευση 
και εκτέλεση του παρόντος. 

Αθήνα, 7 Απριλίου 2011 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΥΠΟΥΡΓΟΣ ΟΙΚΟΝΟΜΙΚΩΝ 

ΓΕΩΡΓΙΟΣ ΠΑΠΑΚΩΝΣΤΑΝΤΙΝΟΥ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη μορφή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοοή ΡΥΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


• Η τιμή πώλησης μεμονωμένων Φ.Ε.Κ. σε μορφή σά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


Τεύχος 

Έντυπη μορφή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• Η καταβολή γίνεται σε όλεςτις Δημόσιες Οικονομικές Υπηρεσίες (Δ.Ο.Υ.).Το πρωτότυπο διπλότυπο (έγγραφο αριθμ. πρωτ. 9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: Μάρνη 8 , τηλ.: 210 8220885, 210 8222924, 210 5279050. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.βΐ. 91 ·) 


Ηλεκτρονική Διεύθυνση: ήίίρ://νννννν.β1.9τ - ε-ιπαΜ: ννβάηΐ3δίβΓ.βί@βί.9Γ 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08:00 ΜΕΧΡΙ 13:00 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


ΚΑΠΟΔΙΣΤΡΙΟΥ 34 * * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 










































































